ΓΡΑΠΤΗ ΕΡΩΤΗΣΗ P-2643/97 υποβολή: Inger Schφrling (V) προς την Επιτροπή (25 Iουλίου 1997)

Θέμα: Εξαγωγές κρέατος παρά την απαγόρευση

Η Επιτροπή γνωστοποίησε ότι η Μεγάλη Βρετανία δεν έλαβε υπόψη την απαγόρευση εξαγωγής βοείου κρέατος, που της είχε επιβληθεί προκειμένου να αποτραπεί η διάδοση της ΣΕΒ, της ασθένειας των τρελών αγελάδων. Άνω των 1000 τόνων βοείου κρέατος φέρεται να έχει παρανόμως πωληθεί σε διάφορες χώρες.

Η εμπιστοσύνη των καταναλωτών στην Ευρωπαϊκή βιομηχανία κρέατος έχει ήδη, και δικαίως, κλονισθεί, και οι πληροφορίες για παράνομες εξαγωγές μεγάλης κλίμακας αυξάνουν ακόμη περισσότερο τη δυσπιστία αυτή.

Δεν ασκείται άραγε αποτελεσματικός έλεγχος στις εξαγωγές; Με ποιο τρόπο μια τόσο μεγάλη ποσότητα κρέατος κατόρθωσε να διαφύγει από τον έλεγχο των αρχών;

Ποια μέτρα έχει ή προκειται να λάβει η Επιτροπή, αφενός για να κινήσει νομική διαδικασία λόγω της σοβαρής παραβίασης της απαγόρευσης εξαγωγών και, αφετέρου, για να εξασφαλίσει ότι η παραβίαση αυτή δεν θα επαναληφθεί;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις E-2579/97, P-2642/97 και P-2643/97 (2 Οκτωβρίου 1997)

Το θέμα στο οποίο αναφέρεται το αξιότιμο μέλος του Κοινοβουλίου έχει σχέση με μια απάτη που αποκαλύφτηκε πρόσφατα και είχε ως αντικείμενο τη διακίνηση κατεψυγμένου βόειου κρέατος βρετανικής προέλευσης που έφερε το σήμα προέλευσης και τη σφραγίδα γνησιότητας άλλου κράτους μέλους.

Οι έρευνες που διεξήγαγε η Ευρωπαϊκή Επιτροπή σε στενή συνεργασία με τις αρμόδιες αρχές του συγκεκριμένου κράτους μέλους σχετικά με τις διαστάσεις και τις επιπτώσεις αυτής της απάτης είναι τώρα διαθέσιμες και κοινοποιήθηκαν στο Κοινοβούλιο σε προσωρινή βάση. Πάντως, χρειάζεται προσοχή στο στάδιο αυτό για να μη διακυβευτεί η επιτυχία αυτών των ερευνών με την πρόωρη διάδοση πληροφοριών σχετικά με τα πορίσματά τους.

Η κύρια ευθύνη για τον έλεγχο των υγειονομικών σημάτων, της πιστοποίησης της γνησιότητας και της διακίνησης τέτοιου βοείου κρέατος παραμένει στα ενδιαφερόμενα κράτη μέλη. Μολονότι είναι άκρως δύσκολο να παρεμποδιστούν πλήρως οι απάτες, από τις έρευνες της Ευρωπαϊκής Επιτροπής προέκυψε ότι υπάρχει ανάγκη να βελτιωθούν οι υγειονομικοί έλεγχοι σε εθνικό επίπεδο με στόχο την αύξηση του ποσοστού αποκάλυψης και πρόληψης τέτοιου είδους παράνομων δραστηριοτήτων. Ως αντίδραση στις ελλείψεις που επισημάνθηκαν ήδη από τις έρευνες της Επιτροπής, απεστάλη ήδη επίσημη επιστολή στο Ηνωμένο Βασίλειο, με την οποία ζητούνται σχετικές πληροφορίες.

Συνεχίζονται οι έρευνες για την πιθανή ύπαρξη απάτης και σε άλλες διακινήσεις βοείου κρέατος, με στόχο να επιτευχθεί μια πλήρη εικόνα της κατάστασης και να ανιχνευθούν όλες οι πιθανές πορείες.

Σύμφωνα με τα αποτελέσματα της έρευνας του Κοινοβουλίου σχετικά με την σπογγώδη εγκεφαλοπάθεια των βοοειδών (ΣΕΒ), η Επιτροπή μεταβίβασε την ευθύνη για τον κτηνιατρικό έλεγχο από τη Γενική Διεύθυνση Γεωργίας (ΓΔ VI) στη Γενική Διεύθυνση πολιτικής για τους καταναλωτές και για την προστασία της υγείας των καταναλωτών (ΓΔ XXIV).

H Ευρωπαϊκή Επιτροπή έχει πλήρη επίγνωση του γεγονότος ότι είναι σημαντικό να λάβει γρήγορα και αυστηρά μέτρα για να αντεπεξέλθει στην κατάσταση αυτή εξασφαλίζοντας τη μεγαλύτερη δυνατή προστασία της υγείας των ζώων και των ανθρώπων και επιτυγχάνοντας τη διατήρηση της εμπιστοσύνης του καταναλωτή. Για το λόγο αυτό τα κράτη μέλη ενημερώνονται συνεχώς σχετικά με την πρόοδο των ερευνών, έτσι ώστε να μπορούν να ακολουθήσουν μια συντονισμένη προσέγγιση.

Η Ευρωπαϊκή Επιτροπή θα εξασφαλίσει τη συνεχή ενημέρωση του Ευρωπαϊκού Κοινοβουλίου σχετικά με τις εξελίξεις.